EVROPSKA KOMISIJA Bruselj, 25.8.2022 COM(2022) 418 final 2022/0245(NLE) Predlog SKLEP SVETA o odobritvi sprememb prilog I, II in III k Sporazumu med Evropsko unijo in Japonsko o medsebojni pravni pomoči v kazenskih zadevah



OBRAZLOŽITVENI MEMORANDUM 1.OZADJE PREDLOGA •Razlogi za predlog in njegovi cilji Ta predlog se nanaša na spremembe prilog I, II in III k Sporazumu med Evropsko unijo in Japonsko o medsebojni pravni pomoči v kazenskih zadevah. Cilj Sporazuma je vzpostaviti učinkovitejše sodelovanje med Evropsko unijo in Japonsko na področju medsebojne pravne pomoči v kazenskih zadevah. V skladu s Sporazumom zaprošena država na zaprosilo države prosilke zagotovi medsebojno pravno pomoč pri preiskavah, kazenskih pregonih in drugih postopkih (vključno s sodnimi postopki) v kazenskih zadevah. Sporazum je bil s pridržkom njegove sklenitve podpisan 30. novembra in 15. decembra 2009. Sklenjen je bil s Sklepom Sveta 2010/616/EU z dne 7. oktobra 2010, veljati pa je začel 2. januarja 2011. V prilogah k Sporazumu so navedeni osrednji organi pogodbenic (Priloga I), organi, ki lahko v skladu z nacionalno zakonodajo držav izdajajo zaprosila za medsebojno pravno pomoč na podlagi Sporazuma (Priloga II), in sprejemljivi jeziki (Priloga III). V skladu s členom 30 Sporazuma so priloge k Sporazumu njegov sestavni del. Zdaj je čas za posodobitev prilog k Sporazumu, saj je treba upoštevati nekatere spremembe glede nacionalnih organov držav članic. Države članice so o potrebi po takih spremembah obvestile Generalni sekretariat Sveta. Ta sklep vključuje spremembe, ki so jih predlagale države članice. Poleg tega je 20. novembra 2017 začela veljati Uredba Sveta (EU) 2017/1939. Člen 104(3) navedene uredbe določa, da so mednarodni sporazumi z eno ali več tretjimi državami, ki jih Unija sklene ali h katerim Unija pristopi v skladu s členom 218 Pogodbe o delovanju Evropske unije na področjih, ki sodijo v pristojnost Evropskega javnega tožilstva (EJT), za EJT zavezujoči. Glede na to določbo je treba posodobiti priloge k Sporazumu, da se zagotovi, da je Evropsko javno tožilstvo pri izvajanju svojih pristojnosti, kot so določene v členih 22, 23 in 25 Uredbe Sveta (EU) 2017/1939, priznano kot organ, pristojen za izdajanje, pošiljanje in prejemanje zaprosil za medsebojno pravno pomoč na podlagi Sporazuma ter odzivanje nanje. •Skladnost z veljavnimi predpisi s področja zadevne politike To je edini mednarodni sporazum na ravni EU o pravosodnem sodelovanju v kazenskih zadevah, ki v prilogah vključuje seznam pristojnih in osrednjih organov ter sprejemljivih jezikov. Poleg tega člen 104(3) Uredbe Sveta (EU) 2017/1939 zagotavlja pravno podlago za priznanje EJT kot osrednjega in pristojnega organa za namene Sporazuma. •Skladnost z drugimi politikami Unije Ni relevantno. 2.PRAVNA PODLAGA, SUBSIDIARNOST IN SORAZMERNOST •Pravna podlaga Ta predlog temelji na členu 82(1)(d) v povezavi s členom 218(6)(a) Pogodbe o delovanju Evropske unije (PDEU). •Subsidiarnost (za neizključno pristojnost) Samo Svet lahko, na predlog Komisije, spremeni priloge k Sporazumu.

•Sorazmernost Ta predlog je omejen na to, kar je potrebno za zagotovitev, da so priloge k Sporazumu posodobljene. Predlog ne presega tistega, kar je potrebno za doseganje zastavljenih ciljev. •Izbira instrumenta Sklep Sveta na podlagi člena 218(6) PDEU. 3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA •Naknadne ocene/preverjanja primernosti obstoječe zakonodaje Ni relevantno. •Posvetovanja z deležniki Ta sklep vključuje spremembe v zvezi z nacionalnimi organi, ki jih je treba vključiti v priloge k Sporazumu, kot so predlagale države članice. •Zbiranje in uporaba strokovnih mnenj Ni relevantno. •Ocena učinka Ocena učinka ni bila izvedena, ker se predlog nanaša na obstoječi sporazum med EU in Japonsko o medsebojni pravni pomoči v kazenskih zadevah, katerega priloge se zdaj posodabljajo, da bi se upoštevale dejanske spremembe, ki so jih predlagale države članice in (za EJT) Komisija glede prilog I, II in III k Sporazumu. •Primernost in poenostavitev ureditve Ni relevantno. •Temeljne pravice Predlog nima posledic za varstvo temeljnih pravic. 4.PRORAČUNSKE POSLEDICE Ni relevantno. 5.DRUGI ELEMENTI

•Načrti za izvedbo ter ureditev spremljanja, ocenjevanja in poročanja Ni relevantno. •Obrazložitveni dokumenti (za direktive) Ni relevantno. •Natančnejša pojasnitev posameznih določb predloga Ta predlog vključuje spremenjeno besedilo prilog I, II in III k Sporazumu, ki določajo: seznam osrednjih organov pogodbenic (Priloga I), organe, ki lahko v skladu z nacionalno zakonodajo držav izdajajo zaprosila za medsebojno pravno pomoč na podlagi Sporazuma (Priloga II), in sprejemljive jezike (Priloga III). Priloge vključujejo tudi novi organ Unije – Evropsko javno tožilstvo. 2022/0245 (NLE) Predlog SKLEP SVETA o odobritvi sprememb prilog I, II in III k Sporazumu med Evropsko unijo in Japonsko o medsebojni pravni pomoči v kazenskih zadevah SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 82(1), točka (d), v povezavi s členom 218(6), točka (a), Pogodbe, ob upoštevanju predloga Evropske komisije, ob upoštevanju odobritve Evropskega parlamenta, ob upoštevanju naslednjega: (1)Sporazum med Evropsko unijo in Japonsko o medsebojni pravni pomoči v kazenskih zadevah (v nadaljnjem besedilu: Sporazum) je bil sklenjen s Sklepom Sveta 2010/616/EU, veljati pa je začel 2. januarja 2011. (2)V prilogah k Sporazumu so navedeni osrednji organi pogodbenic (Priloga I), organi, ki lahko izdajajo zaprosila za medsebojno pravno pomoč na podlagi Sporazuma (Priloga II), in sprejemljivi jeziki (Priloga III). V skladu s členom 30 Sporazuma lahko pogodbenice Sporazuma priloge spremenijo z medsebojnim soglasjem, ne da bi spremenile Sporazum. (3)Ker je treba upoštevati nekatere spremembe glede nacionalnih organov držav članic in zagotoviti, da je Evropsko javno tožilstvo priznano kot organ, pristojen za izdajanje, pošiljanje in prejemanje zaprosil za medsebojno pravno pomoč na podlagi Sporazuma ter odzivanje nanje, je treba navedene priloge k Sporazumu posodobiti. (4)[V skladu s členom 3 in členom 4a(1) Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, je Irska [s pismom z dne …] podala uradno obvestilo, da želi sodelovati pri sprejetju in uporabi tega sklepa.] ALI [V skladu s členoma 1 in 2 [ter členom 4a(1)] Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.]